Ծալկայի սարավանդ

Ծալկայի սարավանդ (), սարավանդ Փոքր Կովկասի հյուսիս-արևմուտքում, Խրամ գետի վերին հոսանքի շրջանում (Վրաստան)։ Ձգվում է արևմուտքից արևելք մոտ 45 կմ, հյուսիսից հարավ՝ մոտ 15 կմ։ Հարթավայրային մակերևույթը տեղ-տեղ խախտված է բլրաշարերով, գոգահովիտներով և կանիոնաձև կիրճերով։ Բարձրությունը 1480-1700 մ է։ Կազմված է պլիոցեն-չորրորդականի հրաբխային (դոլերիտային լավաներ) և նստվածքային (լճագետային) շերտերից։ Կլիման չափավոր խոնավ է, ցուրտ ձմեռով և երկարատև զով ամառով։ Հունվարի միջին ջերմաստիճանը -6 °C է, հուլիսինը՝ 15 °C-ից 16 °C, տարեկան տեղումները՝ 500-600 մմ։ Մեծ գետը Խրամն է։ Կան փոքր լճեր, հորդ աղբյուրներ։ Այստեղ է գտնվում Ծալկայի ջրամբարը։ Ծալկայի սարավանդի բարձր մասերը հարուստ են մարգագետիններով, ցածրադիր շրջանները՝ գյուղատնտեսական մշակաբույսերի ցանքատարածություններով։

Տես նաև 
 Ախալքալաքի սարավանդ

Վրաստանի հարթավայրեր
Հարթավայրեր այբբենական կարգով